ΤΣΑΠΡΟΥΝΗ ΑΝΑΣΤΑΣΙΑ

ΑΕΜ 0711094

ΑΓΩΓΗ ΥΓΕΙΑΣ

ΤΙΤΛΟΣ ΠΡΟΓΡΑΜΜΑΤΟΣ

ΠΡΟΓΡΑΜΜΑ ΠΡΟΛΗΨΗΣ ΧΡΗΣΗΣ ΟΙΝΟΠΝΕΥΜΑΤΟΔΩΝ ΠΟΤΩΝ

ΣΚΟΠΟΣ ΠΡΟΓΡΑΜΜΑΤΟΣ

Κύριος σκοπός του προγράμματος είναι η υιοθέτηση υγιεινών συμπεριφορών από τους μαθητές όσον αφορά την χρήση οινοπνευματωδών ποτών. Αρχικά, οι μαθητές πρέπει να καταλάβουν πως η συστηματική και ανεξέλεγκτη χρήση οινοπνευματωδών ποτών οδηγεί σε νοσολογικές καταστάσεις, όπως είναι ο καρκίνος, η κίρρωση ύπατος καθώς και καρδιαναπνευστικά χρόνια προβλήματα. Είναι σημαντικό, επίσης, να κατανοήσουν την σύσταση των ποτών αυτών και να ερευνήσουν τις επιπτώσεις που έχει η κατανάλωση του τόσο στην υγεία τους όσο και στις κοινωνικές και διαπροσωπικές τους σχέσεις.

Επιπλέον, πρέπει να καταλάβουν την δύναμη που ασκεί μια διαφήμιση, καθώς και τα μέσα που χρησιμοποιεί για να το πετύχει, έτσι ώστε να θεωρήσουν την κατανάλωση αλκοόλ αναγκαία για την κοινωνική αναγνώρισή τους.

Τέλος, επιτακτική ανάγκη είναι να διαπιστώσουν οι μαθητές πως η κατανάλωση αλκοόλ έχει άμεση σχέση με τα τροχαία ατυχήματα καθώς και την οικονομική επιβάρυνση και τις αρνητικές επιπτώσεις στο οικογενειακό και κοινωνικό περιβάλλον των μαθητών. Το συγκεκριμένο πρόγραμμα θα εφαρμοστεί σε μαθητές 1ης γυμνασίου καθώς είναι και η ηλικία, κατά την διάρκεια της οποίας τα παιδιά αρχίζουν να επηρεάζονται ολοένα και περισσότερο και από συνομήλικους αλλά και από μεγαλύτερης ηλικίας άτομα.

ΤΕΚΜΗΡΙΩΣΗ ΠΡΟΓΡΑΜΜΑΤΟΣ

Έρευνες έχουν δείξει πως το 50% των θανατηφόρων τροχαίων ατυχημάτων οφείλονται στην υπερβολική κατανάλωση αλκοόλ. Η εφαρμογή του προγράμματος υγείας για την πρόληψη χρήσης οινοπνευματωδών ουσιών είναι αναγκαία καθώς, γνωρίζοντας οι μαθητές, από μικρή ηλικία, τις επιπτώσεις που έχει το αλκοόλ στην υγεία και στο περιβάλλον τους, γνωρίζουν να μην ξεφεύγουν από τα όρια, να μην κάνουν υπέρμετρη κατανάλωση αλκοόλ, προστατεύοντας με αυτόν τον τρόπο τον εαυτό τους αλλά και το περιβάλλον τους με κάθε δυνατό τρόπο.

Δεν είναι λίγες οι φορές που η χωρίς όρια κατανάλωση αλκοόλ, οδηγεί σε κοινωνικό αποκλεισμό και αδυναμία εύρεσης εργασίας για την αξιοπρεπή συντήρηση του εαυτού μας. Η ευαισθητοποίηση στο θέμα αυτό από μικρή ηλικία είναι καταλυτικός παράγοντας στην αλλαγή απόψεων και την ιεράρχηση αξιών.

ΠΡΟΣΔΩΚΟΜΕΝΑ ΑΠΟΤΕΛΕΣΜΑΤΑ

Μέσω της έρευνας αυτής αποβλέπουμε στην υιοθέτηση ενός υγιεινού τρόπου ζωής χωρίς υπέρμετρη κατανάλωση αλκοόλ, εναντίον βλαβερών συνηθειών. Στόχος μας είναι η ευαισθητοποίηση για πρόληψη συμπεριφορών κατανάλωσης αλκοόλ. Οι μαθητές , μέσω των γνώσεων που θα παρέχουμε, θα συνειδητοποιήσουν την αναγκαιότητα της αποφυγής του αλκοόλ. Με αυτόν τον τρόπο θα είναι πολύ πιο εύκολο να υιοθετήσουν έναν υγιεινό τρόπο ζωής, να λαμβάνουν σωστές αποφάσεις όσον αφορά την υγεία τους.

ΠΕΡΙΕΧΟΜΕΝΟ ΠΡΟΓΡΑΜΜΑΤΟΣ

Τα μαθήματα που θα διεξαχθούν για την επίτευξη των σκοπών του προγράμματος πρόληψης αλκοόλ είναι :

1) Ενημερωτικές συζητήσεις με εκπαιδευτικούς και μαθητές όσον αφορά τις συνέπειες της χρήσης και της κατάχρησης αλκοόλ, έτσι ώστε να καταδεικνυθούν οι βλαβερές για την υγεία συνέπειες.

2) Κάθε εβδομάδα οι μαθητές θα πρέπει να παραδίδουν από μια εργασία 200 λέξεων όσον αφορά ένα θέμα που θα ψάξουν και θα βρουν στο διαδίκτυο σχετικό με την κατανάλωση αλκοόλ έτσι ώστε να ενημερώνονται συνεχώς για το συγκεκριμένο ζήτημα.

3) Σημαντική βοήθεια θα προσφέρουν και οι προσωπικές συζητήσεις εκπαιδευτικών και μαθητών αλλά και γονέων όσον αφορά το οποιοδήποτε πρόβλημα που θα παρουσιαστεί στον μαθητή. Ο εκπαιδευτικός θα προτείνει σωστούς τρόπους αντιμετώπισης του προβλήματος.

4) Ομιλίες και ομάδες για γονείς, μέσω των οποίων θα ενημερώνονται για το ρόλο της οικογένειας σχετικά με την πρόληψη χρήσης και κατάχρησης αλκοόλ, έτσι ώστε το γενικό περιβάλλον του μαθητή να προωθεί έναν υγιεινό τρόπο ζωής.

5) Ακόμη, οι επιπρόσθετες ώρες φυσικής αγωγής θα βοηθήσουν στην συνειδητοποίηση της σημαντικότητας της σωματικής άσκησης ως μέσο εκτόνωσης και ψυχαγωγίας του μαθητή.

6) Τέλος, οι μαθητές θα έχουν την δυνατότητα να σχολιάζουν διαφημιστικά σποτ, καμπάνιες και αφίσες εναντίον της κατανάλωσης αλκοόλ έτσι ώστε να αποκτήσουν μια γενικότερη εικόνα για το ζήτημα αυτό.

ΑΝΑΛΥΤΙΚΗ ΠΕΡΙΓΡΑΦΗ ΕΝΟΣ ΣΧΕΔΙΟΥ ΜΑΘΗΜΑΤΟΣ

Τα μέσα μαζικής επικοινωνίας (ΜΜΕ) είναι τα κανάλια επικοινωνίας που απευθύνονται σε μεγάλες ομάδες του πληθυσμού (μάθημα 6). Τα πιο συνήθη ΜΜΕ είναι η τηλεόραση, το ραδιόφωνο, ο ημερήσιος και περιοδικός τύπος, τα βιβλία και οι διαφημίσεις σε δημόσιους και ανοιχτούς χώρους. Τα μέσα αυτά, εκτός από το ότι απευθύνονται σε μεγάλους πληθυσμούς, χαρακτηρίζονται και από τη μετάδοση σχετικά απλών πληροφοριακών μηνυμάτων.

Η δύναμή τους, ειδικά της τηλεόρασης, είναι σημαντική όσον αφορά την ευαισθητοποίηση του κοινού και την παροχή γνώσεων. Είναι, επιπλέον, πολύ αποδοτικά μέσα γιατί, ενώ η παραγωγή τους είναι δαπανηρή, έχουν χαμηλό κόστος . Δεν είναι λοιπόν τυχαίο, που τα ΜΜΕ αποτελούν σήμερα τα κύρια διαφημιστικά και γενικότερα επικοινωνιακά μέσα. Είναι φανερό, λοιπόν, πως η χρήση οπτικοακουστικών μέσων αυξάνει αμέσως τις πιθανότητες να δώσουμε σημασία σε αυτό που ακούμε και βλέπουμε και να παρακινηθούμε να μελετήσουμε και να σκεφτούμε παραπάνω για αυτό που μας προβάλλεται.

Για αυτόν το λόγο, λοιπόν, οι μαθητές θα έχουν την δυνατότητα να σχολιάσουν, να αναπτύξουν την κριτική τους σκέψη και να ξεκινήσουν εποικοδομητικό διάλογο μεταξύ τους. Τα μέσα εφαρμογής του μαθήματος αυτού θα είναι βίντεο από διαφημίσεις, καμπάνιες και αφίσες κατά της χρήσης και κατάχρησης αλκοόλ. Επιπλέον, οι μαθητές θα παρακινηθούν να ψάξουν για σκηνές από ταινίες που έχουν σχέση με το αλκοόλ και να συζητηθούν στην τάξη. Τέλος, οι μαθητές που το επιθυμούν θα μπορούν να ζωγραφίσουν τις δικές τους αφίσες με δικές τους φράσεις ή λέξεις-κλειδιά για το αλκοόλ.

ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1ο μάθημα | 1 | 2 | 3 | 4 | 5 | 6 | 7 | 8 | 9 |
| 2ο μάθημα | 1 | 2 | 3 | 4 | 5 | 6 | 7 | 8 | 9 |
| 3ο μάθημα | 1 | 2 | 3 | 4 | 5 | 6 | 7 | 8 | 9 |
| 4ο μάθημα | 1 | 2 | 3 | 4 | 5 | 6 | 7 | 8 | 9 |
| 5ο μάθημα | 1 | 2 | 3 | 4 | 5 | 6 | 7 | 8 | 9 |
| 6ο μάθημα | 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |  |

Το παραπάνω ερωτηματολόγιο αξιολογεί στάσεις ως προς τις συμπεριφορές. Το ερωτηματολόγιο αυτό θα δοθεί στους μαθητές πριν και μετά το τέλος του προγράμματος για να δούμε την πρόοδο του κάθε μαθητή ξεχωριστά.